钦定古今图书集成/历象汇编/庶征典/第095卷 > 《喜雨三十韵》〈并序〉袁士元
## 钦定古今图书集成/历象汇编/庶征典/第095卷 > 《喜雨三十韵》〈并序〉袁士元

《重光大荒落之岁，自春而夏不雨兼月东作几废郡幕有为民忧者控辞力请，啬斋吕炼师设坛致祷，不三日甘泽沛然，官吏交庆，实五月一日也因以三十韵》纪其事。

“仙术由来能致雨，诚心所感可回天。公家既尽祈禳
礼，洞府旋分造化权。明处浙东虽大郡，鄞居海右乏
深渊。每罹旱暵忧为甚，况历饥荒恐复然。春后一犁
方欲动，田无勺水绝堪怜。木龙慢吼江头月，秧马犹
沈屋角烟。病暍征夫心正折，望霓农叟眼将穿。此时
奚啻千金直，民命危如一线悬。郡幕有官偏恻隐，昊
天无路莫夤缘。遴才几度询诸老，荐口咸推汝独贤。
闭户固辞徒至再，下车力请寖勤拳。一笺丹悃求嘉
应，即喜元机妙斡旋。众览但知惟兀兀，神飞谁识自
翩翩。心香虎闼初无阻，膏泽龙宫讵敢专。蜥蜴捧符
来洞口，神祇森仗立云颠。顿惊百辟争趋事，始觉群
巫乃备员。电逐剑光才动处，雷轰印令未施前。天瓢
乍滴终倾倒，月额初开渐复连。别院始看庭积霤，前
村已见水行田。秧针被润青而秀，菜甲分甘绿且鲜。
壤畈田翁惊破块，井眢灶婢喜添泉。干禽操羽鸣鸡
树，涸鲋扬鳞跃涧川。伫见桑麻还郁郁，行吟花竹正
娟娟。槐边市有新鸣屐，柳下塘无久系船。已扫螟氛
消毒暑，渐清燕寝饱”高眠。童谣争唱《昇平曲》，祖帐高
题《志喜》篇。试术葛元应敛衽，论功束晳可随肩。世人
独叹重元秘，真宰多怜一念虔。往岁作霖频复见，钜
公题石久曾镌。谁知白首当今日，犹为苍生作有年。